Lakásfelújítás tudatosan – 4+1 tipp, hogy ne legyen állandó konfliktusforrás a felújítás

A lakásfelújításba a párok nagyrészt együtt szoktak belevágni, közösen hozva a döntéseket és vállalva az ezzel járó feladatokat. Ez azonban rengeteg vitára ad lehetőséget. Miért megterhelő a párkapcsolatnak a felújítás? Hogyan lehet ezen felülkerekedni?

Mikor elérkezik az idő, hogy valamit újítsunk a lakásunkon, örömmel tervezgetünk együtt a párunkkal, nézegetjük a szebbnél szebb alapanyagokat, a lakberendezési magazinok képeit. Azonban amikor belekezdünk a felújításba, hirtelen már valahogy sok mindenben alig értünk egyet, elveszünk a rengeteg egyeztetnivalóban és teendőben, azt érezzük, hogy mindent nekünk kell megcsinálni, és több mindent is vállalunk, mint a párunk… 

A Cofidis Hitel Monitor 2022-es kutatásában azt az eredményt találta, hogy az emberek hiába a partnerükkel együtt vágnak bele a felújításba, mégis azt érzik, hogy ők foglalkoztak a felújítással nagyobb részben (pl. az ő feladatuk volt inkább a szakemberek keresése, az időpontegyeztetés, a munka ellenőrzése, a döntéshozatal, az anyagválasztás, a takarítás stb.). 

De miért is ilyen stresszes ez az időszak?
Az ingatlannal kapcsolatos teendők (akár adásvételről, akár felújításról van szó) nagy terhet rónak a párokra. Ezen folyamatok során rengeteg mindent meg kell szervezni, gyors döntések sorát kell meghozni, és viszonylag nagy pénzösszeget kell kezelni, továbbá nagy mennyiségű papírmunkát végezni. 

Ezeknek a feladatoknak az összehangolt koordinálása még akkor is megterhelő, ha a munkánk során kell ezzel foglalkoznunk – hát még azon kívül, a szabadidőnkben!

És még nem is beszéltünk az áremelkedéssel kapcsolatos nehézségekről, amelyek jelenleg a felújítók legnagyobb félelmei közé tartoznak (Cofidis Hitel Monitor, 2022).

Ezen felül egy nagyobb felújítás folyamán felborul a mindennapi rutinunk, hiszen a felújítandó helyiséget elveszítjük a felújítás időtartamára (ami néha bizony hónapokig is eltarthat). Nem olyan nagy veszteség ez például egy kis szoba esetében, de a konyhát már sokkal nehezebb nélkülözni. Nem is beszélve a rendetlenségről és koszról, amit folyamatosan takarítani kell a felújítás során.
Ezek mellett aztán tényleg igazán nehéz még arra is figyelni, hogy egymás igényeit, vágyait is figyelembe vegyük egy felújítás folyamán, és még türelmesek is legyünk egymással szemben…

1. Beszéljétek meg, kinek mi a fontos! 
Szánjatok rá (legalább) egy délutánt, hogy nyugodtan átbeszéljétek, hogy melyikőtöknek mi a lényeges és miért! Teremtsetek hozzá nyugodt, kellemes környezetet, írjatok listát, és egyeztessétek, hogy ki mit szeretne (funkcióban, a tárgyak elhelyezésében, stílusban, színvilágban,).
Próbáljatok meg közös nevezőre jutni, keressétek először a közös pontokat. Fontos, hogy mindkettőtök ízlésének megfelelő legyen az otthonotok, hiszen mindketten ott éltek.

2. Végezzetek együtt kutatómunkát!
Járjatok utána, milyen folyamatok szükségesek a felújításhoz, alaposan ismerjétek meg a folyamatot! Ahhoz, hogy a gyors döntéseket hozzáértőbben legyetek képesek meghozni, nagyon fontos, hogy legalább az alapokkal tisztában legyetek.

Végezzetek kutatómunkát: 
-	az alapanyagokról
-	az elérhető szakemberekről
-	az árakról
-	a munkafolyamatokról (azoknak menetéről és hosszáról)

A közös kutatómunka előnye, hogy nagyobb tudás birtokában könnyebb lesz döntést hoznotok, és hatékonyabban tud haladni a folyamat, ha ti is hozzáértőbben tudtok beszélni a szakemberekkel. Emellett a közös munkának a nagy előnye, hogy a közös problémamegoldást és a kettőtök közötti kommunikációt fejleszti. 
Azonban ha mégsem tudjátok megoldani, hogy közösen járjatok utána mindennek, megtehetitek, hogy egyikőtök elkezd utánajárni a dolgoknak, és átadja a másiknak a tudást.

3. Egyeztessetek előre az anyagiakról! 
A párkapcsolatban kulcsfontosságú tényező, hogy a felek mennyire gondolkodnak hasonlóan a pénz értékéről, és arról, hogy mire mennyit érdemes költeni, min érdemes spórolni. Az alapján, ha tudjátok, mit szeretnétek, már reálisan átlátjátok, hogy milyen folyamatok vannak, és mi mennyibe kerül, sokkal könnyebb egy reális anyagi keretet tervezni, és azt be is tartani.
Abban is egyezzetek meg, hogy ha valami mégis többe kerül, mi az, amiből alább tudtok adni a terveitekhez képest.

4. Töltsetek együtt minőségi időt!
Bár a felújítás folyamán sok időt töltötök együtt, ahogy együtt terveztek és járjátok a különböző boltokat, de nem szabad elfelejteni a közösen töltött minőségi időt! Figyeljetek arra, hogy néha elmenjetek egy randira, legyen az egy séta vagy egy éttermi vacsora.

+1 Beszéljetek egymással!
Ahogy a korábbi tippek során is hangsúlyoztam, nagyon fontos az, hogy kommunikáljatok egymással a felújítási folyamat során. Arról is fontos beszélni, hogyan érzitek magatokat! 
Osszátok meg egymással, hogy milyen érzelmeket vált ki belőletek a felújítás, hogyan veszitek ezt a kihívást, és hogyan tudtok segíteni egymásnak.
Mert végső soron a lakásfelújítás is egy új közös kihívás, amelyen együtt felül tudtok kerekedni, ha ott vagytok egymásnak.